/Daljša verzija – za objave/

**Matija Rupel**

**Nagrada Sklada Staneta Severja 2023 za igralske stvaritve v slovenskih poklicnih gledališčih**

**za vloge, ki jih je ustvaril v štirih uprizoritvah v obdobju od 15. septembra 2021 do 15. septembra 2023**

Matija Rupel, od leta 2015 član umetniškega ansambla SNG Nova Gorica (čeprav je s tem gledališče sodeloval tudi že prej), je v zadnjih dveh letih nastopil v štirih žanrsko in režijsko-poetsko zelo raznolikih uprizoritvah (vse so prvič zaživele na slovenskem odru).

V »družinskem glasbeno-vizualnem spektaklu« *Čriček in temačni občutek* Toona Tellegena v priredbi režiserke Ivane Djilas in Marka Bratuša (premiera 7. oktobra 2021, SNG Nova Gorica) je nastopil v naslovni vlogi Črička, ki občuti tesnobo, a si je ne zna pojasniti in se je znebiti; Matija Rupel je ta temačni občutek prevedel v Čričkov fizični, gibalni izraz: iz polgibnosti je prehajal v kompulzivne gibe ter se zatekal v že kar čudaško nenaravne lege in drže, da bi z njimi ubežal mučnemu notranjemu občutku.

V drami, podnaslovljeni »filozofsko-dokumentarno gledališče«, *In stoletje bo zardelo. Primer Kocbek* Andreja Inkreta (režiser Matjaž Berger, premiera v Novi Gorici 11. novembra 2021, koprodukcija SNG Nova Gorica in Anton Podbevšek Teatra v sodelovanju s Cankarjevim domom Ljubljana in Galerijo Božidar Jakac iz Kostanjevice na Krki) je Matija Rupel z gibkostjo in žarom mladostnega optimizma odigral plesalca Pina Mlakarja in z drobnimi, filigransko natančnimi potezami začrtal brezkompromisnega Borisa Kidriča.

V »poetični družinski drami« *52 hertzov* Tijane Grumić (režiserka Mojca Madon, premiera 6. aprila 2022, SNG Nova Gorica) je markantno oblikoval Klovna; njegov Klovn ima ob izvorni dramski funkciji tudi vlogo konferansjeja, ki suvereno, živahno in neugnano vodi gledalce skozi prostore in gradi atmosfere posameznih prizorov. Matija Rupel je z dovršenim obvladovanje telesa in glasu ter z osebno izpovedjo ustvaril sugestivno, duhovito in hkrati presunljivo vlogo, ki jo bomo še dolgo pomnili.

V »satirični fantazijski drami« *Mojster in Margareta* Mihaila Bulgakova v priredbi režiserke None Ciobanu (premiera 2. oktobra 2022, SNG Nova Gorica) je z upodobitvijo štirih likov – bil je Ivan, Matej Levi, Gledalec in Markiza – prispeval k uravnoteženi in dodelani ansambelski igri.

Minilo je šele desetletje, kar je Matija Rupel zaključil študij na ljubljanski Akademiji za gledališče, radio, film in televizijo. In vendar je v tej dekadi pokazal izrazit igralski razvoj, širino in zrelost pri oblikovanju vlog. Njegove nadarjenost, močna odrska prezenca in predanost gledališču zaznamujejo tudi kreacije, ki jih je oblikoval v zadnjih dveh letih in zanje prejme letošnjo nagrado Sklada Staneta Severja.

/Krajša verzija – za branje na podelitvi/

**Matija Rupel**

**Nagrada Sklada Staneta Severja 2023 za igralske stvaritve v slovenskih poklicnih gledališčih**

**za vloge, ki jih je ustvaril v štirih uprizoritvah v obdobju od 15. septembra 2021 do 15. septembra 2023**

Matija Rupel, od leta 2015 član umetniškega ansambla SNG Nova Gorica, je v zadnjih dveh letih nastopil v štirih žanrsko in režijsko-poetsko zelo raznolikih uprizoritvah.

V »družinskem glasbeno-vizualnem spektaklu« *Čriček in temačni občutek* Toona Tellegena je nastopil v naslovni vlogi Črička, ki občuti tesnobo, a si je ne zna pojasniti in se je znebiti; Matija Rupel je ta temačni občutek prevedel v Čričkov fizični, gibalni izraz; iz polgibnosti je prehajal v kompulzivne gibe ter se zatekal v že kar čudaško nenaravnih lege in drže ter z njimi skušal ubežati mučnemu notranjemu občutku.

Medtem ko je v filozofsko-dokumentarni drami *In stoletje bo zardelo. Primer Kocbek* Andreja Inkreta in v »satirični fantazijski drami« *Mojster in Margareta* Mihaila Bulgakova oblikoval stranske like (v prvi je z gibkostjo in žarom mladostnega optimizma odigral plesalca Pina Mlakarja ter z drobnimi, filigransko natančnimi potezami začrtal brezkompromisnega Borisa Kidriča, v drugi pa je upodobil štiri like) in z njimi prispeval k uravnoteženi in dodelani ansambelski igri, je v »poetični družinski drami« *52 hertzov* Tijane Grumić oblikoval nosilno vlogo: njegov Klovn ima ob izvorni dramski funkciji tudi vlogo konferansjeja, ki suvereno, živahno in neugnano vodi gledalce skozi prostore in gradi atmosfere posameznih prizorov. Matija Rupel je z dovršenim obvladovanje telesa in glasu ter z osebno izpovedjo ustvaril sugestivno, duhovito in hkrati presunljivo vlogo, ki jo bomo še dolgo pomnili.

Minilo je šele desetletje kar je Matija Rupel zaključil študij na ljubljanski Akademiji za gledališče, radio, film in televizijo. In vendar je v tej dekadi pokazal izrazit igralski razvoj, širino in zrelost pri oblikovanju vlog. Njegove nadarjenost, močna odrska prezenca in predanost gledališču zaznamujejo tudi kreacije, ki jih je oblikoval v zadnjih dveh letih in zanje prejme letošnjo nagrado Sklada Staneta Severja.